PWE23KMKES in Fingerprint Resistant Slate by GE Appliances in Los Angeles, CA - GE Profile™ Series ENERGY STAR® 23.1 Cu. Ft. Counter-Depth French-Door Refrigerator Suid Afrikaanse Nuus Thread - Page 78 - Stormfront
Page 78 of 226 « First < 28 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 128 178 > Last »
06-13-2006, 01:29 AM #771
Twee vas oor missiel-lanseerder
PORT ELIZABETH. – In die Baai blyk enigiets te koop te wees. Selfs missiel-lanseerders, wat amper gister helder oordag op straat verkwansel is.
Twee mans is gister net ná 17:00 in hegtenis geneem toe hulle probeer het om ’n lanseerder van tenkafweer-missiele in Noordeinde te verkoop.
“Ons het ’n klagte ontvang dat twee mans probeer om ’n ‘geweer’ te verkoop,” het supt. Johan van Greunen, polisiewoordvoerder, gesê.
Die polisie het op die toneel opgedaag waar die mans laas gesien is en ’n ooggetuie het ’n beskrywing van die mans gegee. Die gebied is gefynkam en die mans is in Geardstraat aangekeer.
“Hulle is deurgesoek en die lanseerder is in hul besit gevind. Die mans is na die Humewood-polisiekantoor geneem, waar hulle ondervra is,” het Van Greunen gesê.
Volgens Van Greunen word dié soort lanseerders deur die weermag gebruik om tenks op te blaas. Daar was geen ammunisie nie.
“Ons gaan probeer vasstel waar die wapen vandaan kom en hoe dit in die mans se hande beland het,” het Van Greunen gesê.
Die mans sal môre vir die onwettige besit van ’n wapen in die hof verskyn.
06-13-2006, 01:37 AM #772
Gesin by Loch Logan aangeval
’n SKOOLMEISIE se 16de verjaardagparty by Loch Logan in Bloemfontein het in ’n nagmerrie ontaard toe sewe gewapende rowers dié partytjie beëindig en die gesin beroof het.
Sybil Myburgh (16), ’n gr. 10-leerling aan die Hoërskool Fichardtpark, het gister ook haar Afrikaans Tweede Vraestel vir die Junie-eksamen weens dié rooftog misgeloop.
Mnr. Rudi Myburgh moes Sondag met ’n mes teen die keel toekyk hoe een van die aanvallers ook ’n mes teen sy seun, Duvan (7), se keel druk.
“Ek was nie bang nie,” het die seuntjie gister by hul huis in Amie Pretoriusstraat in Fichardtpark gesê.
“Ek was net bang hulle wil my pa doodmaak. Ek het groot geskrik.”
Die Myburghs het Sondag hul dogter se verjaardag met ’n uitstappie en ’n vleisbraai by Loch Logan gevier.
Louwtjie Lourens (17) en Ryno van der Walt (17), albei gr. 11-leerlinge aan die Hoërskool Sand du Plessis, was saam om Sybil se verjaardag te vier.
Die groepie het omstreeks 15:10 rondom ’n tafeltjie by die braaiplekke gesit.
Hulle het net opgepak toe sewe gewapende mans uit die niet op hulle afpyl.
Ses van die rowers was met messe en een met ’n 9 mm-pistool gewapen.
“Die aanvallers het dadelik op al die mans in die groep afgepyl,” vertel mev. Maxie Myburgh. “Hulle het al die mans, insluitend klein Duvan, dadelik uitgeskakel en messe teen hul kele gedruk.”
Sy sê een man, wat soos die leier gelyk het, het die rooftog van ’n afstand dopgehou.
Sy sê die rowers het die groepie mense gelyktydig deurgesoek.
“Ons was hulpeloos. Daar was een rower by elkeen van ons,” sê sy.
“Hul hande was dadelik op ons lywe. Hulle het ons oral betas, terwyl hulle juwele afgeruk en selfone gesoek het.”
Sybil, wat steeds by die tafel gesit het, is aan haar hare agteroor gepluk.
“Die man het sy hand voor by my bloes ingedruk en my selfoon gegryp,” sê die hoërskoolmeisie.
Sy het die telefoon weggesteek toe sy sien hulle gaan beroof word.
Duvan en sy jonger sussie, Sonique (4), was langs hul pa toe ’n rower hom teen die grond gegooi en hom met ’n mes teen die keel gedreig het.
“Die kleintjies het begin skree en het mal gegaan,” vertel mev. Myburgh.
“Ek het net gegil hulle moet die kinders los en vat wat hulle wil hê,” wei die pa uit.
Mnr. Myburgh sê die rowers het hierna doodluiters met hul buit weggestap.
Sybil het agterna gehardloop vir haar selfoon en een aanvaller het haar SIM-kaart vir haar teruggegooi.
Mnr. Myburgh het die rowers in sy bakkie gevolg, maar hul spoor in die spruit verloor.
“Ek is vandag (gister) in ’n toestand,” vertel hy. “My grootste bekommernis was dat hulle my vrou en kind gaan verkrag.”
Die gesin het inspuitings vir skok by ’n hospitaal gekry.
Sybil moes gister eksamen geskryf het, maar het later die dag ’n skoolsielkundige gaan spreek.
Mev. Myburgh sê die jonger kinders het groot geskrik. “Maar hulle is klein en besef dalk nie die erns en wat die gevolge kon gewees het nie.
“Duvan het Sondagaand by sy pa gaan inkruip en Sonique het in haar slaap my hande vasgegryp en gedruk.”
Volgens ’n motorwag is dié rooftog die derde vandeesmaand by Loch Logan.
Insp. Harry Nagel, polisiewoordvoerder, sê die polisie sal op die vroegste vandag kan vasstel hoeveel voorvalle die laaste maand hier voorgekom het.
06-13-2006, 01:42 AM #773
Man van VS langs die pad doodgery
BETHLEHEM. – ’n Voormalige verkeersbeampte van die munisipaliteit hier se maande van swerf het tot ’n treurige einde gekom toe hy doodgery is.
Mnr. Hendrik (Seun) Stoop (29) is in die middernagtelike ure doodgery toe hy, soos sy gebruik glo was, na ’n ander dorp gestap het.
’n Polisiewoordvoerder, supt. Veronica Ntepe, sê Stoop is Vrydagnag in die omgewing van die Eden-hoewes buite die dorp raakgery.
Stoop se broer, Wicus, sê dit is nie duidelik waarheen hy op pad was nie.
Stoop sê hy vermoed sy broer het die nag wat hy raakgery is, Paul Roux of Bloemfontein toe geloop.
“Hy was veral ook lief om Senekal toe te loop en daar te vertoef,” sê hy.
Sy broer het die gewoonte gehad om ver ente te loop en het selfs by geleentheid na ander dorpe gestap.
Die familie is eers gisteroggend ingelig nadat die polisie die nommer van mnr. Hendrik Stoop se gewese vriendin by hom gekry en haar gebel het, sê hy.
Stoop sê sy broer het sowat ses maande gelede as verkeersbeampte by die munisipaliteit bedank.
Hy het voorheen in die woonbuurt Panorama gewoon, maar sedert sy bedanking het hy nie ’n vaste woonadres gehad nie.
Mnr. Hendrik Stoop was ongetroud. Sy vier maande oue babadogtertjie is in Februarie dood, sê Stoop.
Ntepe sê ’n klag van strafbare manslag is ingedien. Sy sê ná voltooiing van die ondersoek sal die dossier na die direkteur van openbare cervolging (DOV) verwys word. Die DOV sal beslis of iemand vervolg gaan word, sê sy. Hy word Donderdag 11:00 uit die Ou Apostoliese Kerk hier begrawe.
Stoop word ook oorleef deur sy ma, Alida, suster, Alida, en pa, ook Hendrik.
06-13-2006, 01:45 AM #774
Odeion-mense 2de keer beroof
DIE Odeion op die kampus van die Universiteit van die Vrystaat (UV) in Bloemfontein het in die jongste tyd twee keer onder misdadigers deurgeloop.
Gisteroggend is mev. Antoinette Jacobs van die musiekdepartement aan die UV in haar kantoor by die Odeion beroof.
“ ’n Man het met ’n mes hier ingekom en al die geld gevat. Ek het maar net gedoen wat hy sê.”
Jacobs sê die deur na haar kantoor het oop gestaan sodat studente in en uit kon beweeg. “Die slot van die deur is stukkend, so dit moet oop bly sodat die studente kan inkom.”
Me. Nettie Immelman, wat klas gee by die musiekdepartement van die UV, is verlede week in die Odeion besteel. Sy kon teen druktyd nie in die hande gekry word nie.
Ds. Kiepie Jaftha, hoofdirekteur van samelewingsdiens by die UV, het albei voorvalle bevestig.
“Ons het ’n vreeslike groot kampus met mense wat oral patrolleer. Ons kan egter nie altyd oral wees nie. Ons is maar in ’n omgewing waar misdaad hoër is.”
Jaftha sê hy kan nie kommentaar lewer oor die regmaak van die stukkende slot nie. Hy sê wel die departement kyk na verskeie veiligheidsaspekte op kampus, insluitende stukkende apparaat. “As daar defekte is, word dit gerapporteer en genoteer, en dan reggemaak.”
Hy sê die saak is by die UV se departement beskermingsdienste gerapporteer en ’n klag van gewapende roof word deur die polisie ondersoek. Jaftha kon nie besonderhede van verlede week se voorval gee nie, behalwe dat Immelman ook ’n klag ingedien het.
Geen inhegtenisnemings is teen druktyd gedoen nie.
06-14-2006, 02:30 AM #775
Laeveldse sakeman land met helikopter in dam
Witrivier. – ’n Bekende sakeman van die Laeveld het die dood vrygespring toe hy in die donker met sy helikopter in ’n dam voor sy huis geland het.
Mnr. Jack Brotherton was van Nelspruit af op pad na sy luukse huis in die Lake Longmere Country Estates op die oewer van die Longmere-dam toe die ongeluk gebeur het.
“Dit was al donker en daar was ’n kragonderbreking wat veroorsaak het dat ek nie mooi kon sien waar die landingsblad voor my huis is nie,” het ’n steeds geskokte Brotherton gistermiddag gesê. Die huis is op die oewer van die Longmere-dam reg oorkant die luukse Pine Lake Inn sowat 10 kilometer buite Witrivier geleë. Brotherton het gesê hy het Maandagaand probeer om in die sterk skemer met sy Bell Jetranger voor die huis te land, maar het gesukkel om te sien presies waar hy is. Hy het ongeveer 100 m van die wal af in die water geland.
Die ongeluk het ten aanskoue van talle gaste by die Pine Lake Sun Country Estates gebeur. Dit grens aan die woonbuurt waar onder andere Brotherton en die juweelkoningin Jenna Clifford woon. ’n Ooggetuie het vertel die helikopter het omgekantel toe dit die water tref. “Die rotorlemme is afgeruk en in die rigting van die wal geslinger.
“Die helikopter het onmiddellik omgedop en begin sink.” Brotherton het daarin geslag om uit die kajuit te kom en het na die wal geswem.
Omstanders het die helikopter met ’n boot gehaak en na die wal gesleep. Hier is die wrak aan lugkussings vasgemaak en toe aan ’n boom vasgebind sodat dit nie kon verder kon sink nie.
Gister is die helikopter se wrak, wat steeds onderstebo in die water gedryf het, vir meer as ’n kilometer tot by die Laeveld-hengelklub se klubhuis gesleep waar dit met ’n hyskraan uit die water gelig is. Dit is na ’n wrakwerf in Witrivier geneem. Brotherton het die helikopter al vyf jaar en sou dit gebruik het vir pretvlugte tydens die Innibosfees.
06-14-2006, 02:33 AM #776
Vrou getuig hoe herrie met boerboele in 'n 'sirkus ontaard'
'n Pretoriase vrou wat glo twee boerboele by die Wetnose-dierereddingsentrum laat steel en kort daarna dié organisasie se president aangerand het, het volgens 'n ooggetuie tydens die voorval gedreig om die polisie, die honde en haarself te skiet.
Me. Sandra Flavell (40) van Swavelpoort, oos van Pretoria, het gister in die Pretoriase landdroshof verskyn op aanklagte van diefstal, crimen injuria en aanranding. Sy ontken die aanklagte. Flavell was voor die voorval al op Wetnose se swartlys omdat sy glo boerboele oplei en aan veiligheidsmaatskappye verkoop.
Wetnose laat net toe dat sy diere as troeteldiere aangeneem word.
Op 1 Desember verlede jaar het ene me. Gerda Venter twee boerboele by Wetnose aangeneem en die honde huis toe geneem in 'n bakkie waarin Flavell vroeër gesien is.
Me. Tracy Forte, president van Wetnose, het toe aan die begin van vanjaar vir me. Marizda Kruger van die Tshwane-Dierebeskermingsvereniging gevra om die boerboele, wat sy gemeen het op Flavell se perseel was, te gaan eien as Wetnose s'n. Flavell wou hulle (Forte en Kruger) nie op haar eiendom toelaat nie en die polisie is ontbied.
Kruger het gister getuig dat sy gegaan het om die honde te eien, maar dat dit in 'n "groot sirkus" ontaard het.
Sy het vir Flavell gevra of sy die boerboele het, waarna Flavell dit ontken het. Later het Kruger gesien hoe Flavell drie boerboelhondjies en 'n boerboelteef gryp en in haar huis in hardloop.
Flavell het glo beweer sy het die honde by 'n vrou van Montana gekry.
Kruger het getuig dat sy vir haar gesê het "as dit jou eie hond is, het jy niks om oor bekommerd te wees nie. "Sy het my in die huis toegelaat waarna ek die teef en die klein hondjies toegesluit in ' n instapklerekas gevind het."
Kruger het voorts getuig dat Forte en die polisie later die huis in is en dat Flavell geskree het "ek gaan julle doodmaak!" Sy het Forte glo agter die kop geslaan en op haar gevloek, waarna sy inmekaargesak het.
Adv. Herman Barnardt, Flavell se regsverteenwoordiger, het dit aan Kruger gestel dat dit donker was en dat dit moontlik is dat Forte 'n trappie "misgetrap" en só geval het.
06-14-2006, 02:48 AM #777
Mnr. Michael Botha (33) van Silverton in Pretoria het gister vir die eerste keer in die Pretoriase streekhof verskyn op aanklag van die onwettige besit van kinderpornografie. Hy het skuld ontken.
In Junie 2003 het Telkom ’n oproep by hul oproepsentrum ontvang waarin iemand beweer het dat Botha pornografiese materiaal op sy rekenaar het.
Mnr. Carel Krogh, ’n rekenaarspesialis by Telkom, het daarna ondersoek ingestel.
“Ek was geskok oor die prentjies, ek het nie verwag om kinderpornografie te sien nie,” het Krogh gister getuig.
Mnr. Francois Joubert, Botha se prokureur, het aangevoer dat iemand met ’n grief teen Botha moontlik die pornografie op sy rekenaar kon laai.
Volgens me. Denise van der Walt, forensiese ondersoekbeampte by Telkom, is dit egter nie moontlik nie, omdat elke werknemer sy eie gebruikersnaam en wagwoord het. “ ’n Werknemer mag nie sy wagwoord aan enig*iemand uitgee nie. Die onus berus dus op jou,” het sy gesê.
Die foto’s wat op Botha se rekenaar gevind is, is deur kapt. Lesibana Bonoko, ondersoekbeampte, uitgedruk en die stapel papiere, asook ’n kompakskyf met ’n pornografiese rolprent op, het as bewysstukke in die hof gedien. Volgens Bonoko het hy die beelde, wat waarskynlik van die internet afgelaai is, in versteekte lêers op Botha se rekenaar gevind.
Hy het ook bevestig dat die materiaal gedurende werkure afgelaai is en dat dit onwaarskynlik is dat iemand anders as Botha dit afgelaai het.
“Omdat elke persoon sy eie wagwoord het, kan inligting onmoontlik op iemand se rekenaar geplaas word sonder dat hy daarvan bewus is,” het hy gesê.
06-14-2006, 02:56 AM #778
Bernardes-saak: Byleveld spuit glo MIV in
Suid-Afrika se bobaasspeurder, supt. Piet Byleveld, het hom eers met die MI-virus ingespuit en toe sommer self ’n bloedmonster by hom getrek.
Só het mnr. Sipho Dube (27), wat teregstaan vir die moord op Tina Bernardes (11) en ses ander kinders, gister in sy eie verdediging in die Johannesburgse hooggeregshof getuig.
Dube staan ook tereg op 17 klagte van ontvoering, vier van verkragting en ses van onsedelike aanranding. Hy voer aan ál die kinders wat betrokke is by dié klagtes is betaal om dié klagtes in te dien. Die dokters wat die kinders ná die voorvalle ondersoek het, is volgens hom ook betaal om teen hom te getuig en die polisie het al sy verklarings en die bewyse teen hom opgemaak.
Byleveld was aan die hoof van dié saak.
Dube word deur DNS aan meer as een van die voorvalle verbind, maar hy hou vol ’n dokter het nooit by hom ’n bloedmonster vir DNS-toetse geneem nie al het dié dokter vir die staat getuig dat ’n monster wel geneem is.
Volgens hom is Byleveld die enigste persoon wat bloed by hom getrek het – op sy (Byleveld se) plaas in Pretoria waar Dube glo ook elektriese skokke toegedien en op ander maniere gemartel is. Maar eers is ’n vloeistof wat soos “water” gelyk het, maar wat Dube dink dalk die MI-virus kon wees, in hom ingespuit.
Dube het gister heeltyd kop onderstebo met sy Bybel langs hom in die getuiebank gesit.
Hy het in ’n stadium só ontsteld geraak toe adv. Joanie Spies, aanklaer, wou hê hy moes na foto’s van die tonele waar drie van die kinders vermoor is, kyk, dat hy sy Bybel gegryp, hard gesê het sy geloof verbied hom om na lyke te kyk en toe geweier het om na die foto’s te kyk.
Dube sal waarskynlik die enigste getuie vir die verdediging wees en die staat sluit vandag hul kruisondervraging van hom af.
Slotbetoë sal volgende week aangehoor word.
06-14-2006, 02:59 AM #779
Raaisel-moord onopgelos - man wil sy borgtog-geld hê
Hoedspruit - Die man van dié dorp in Limpopo wat van die moord op sy vriendin verdink is, gaan nou 'n siviele saak teen die polisie aanhangig maak omdat hy glo nie sy borgtog-geld by hulle kan terugkry nie.
Mnr. Danie Wiese (39) en sy pa Jaap het dié week gesê hulle gaan die saak nie daar los nie.
Wiese sr. beweer die Hoedspruit-polisie het die R10 000-borgtog, wat hy in April betaal het, in 'n kluis by die polisiekantoor toegesluit.
Volgens hom sukkel hy al maande om dié geld terug te kry.
Wiese jr. is in Maart in hegtenis geneem weens die moord op sy vriendin, me. Hanlie Roodt (30).
Sowat 'n maand nadat Wiese jr. op borgtog vrygelaat is, is die saak teen hom teruggetrek weens te min bewyse.
Intussen is die moord op Roodt steeds 'n raaisel wat die dorp aan die gis het. Sy is op Donderdag 9 Maart laas lewend gesien.
Wiese jr. het gister aan Beeld vertel dat hy die aand van haar verdwyning by haar ouerhuis by haar gekuier het. Sy het gevra om saam met hom na sy huis te gaan.
"Terwyl ek agteruit gery het by die huis, het my bakkie vasgeval in 'n sloot. Ek het gesukkel om die bakkie uit te kry. Hanlie het uit die bakkie geklim en ek het gesien hoe loop sy agter die bakkie - ek het gedog sy is terug huis toe," het Wiese gesê.
Die volgende oggend toe hy na haar by haar ouerhuis gaan soek het, het haar pa gesê sy is nie daar nie.
Roodt se broer, mnr. Joe Jordaan, het gesê die gesin het eers die Sondag onraad vermoed omdat sy suster gereeld vir 'n paar dae aaneen by haar vriend gaan kuier het.
'n Grootskaalse soektog is begin en pamflette is in die dorp versprei. Haar ontbinde lyk is 'n week later op die plaas Welverdient tussen Hoedspruit en Klaserie gekry.
Wiese jr. is kort daarna in hegtenis geneem en was lank in aanhouding voordat hy borgtog gekry het.
Wiese sr. het vandeesweek gesê dat dit die familie pla hoe sy seun behandel is. Daar is gerugte dat hy geboei deur die strate van Hoedspruit moes loop.
Die familie beweer ook dat nadat hy borgtog gekry het, hy in 'n Pretoriase polisiesel toegesluit is waar hy vrywillig 'n leuenverklikkertoets sou aflê. "Ons kan nie dié gedrag aanvaar nie en gaan 'n siviele saak aanhangig maak," het Wiese sr. gesê.
Wiese sr. het gesê hy het die polisie se klagtedirektoraat geskakel.
Sr. supt. Alfred Netswera, hoof van die polisie se klagtedirektoraat, het gister gesê hy is bewus van die geval. Hy wag egter vir dokumente van die Wieses voordat verder na die saak gekyk sal word.
Intussen het supt. Moatshe Ngoepe, polisiewoordvoerder in die Mopani-streek van Limpopo, gister gesê die ondersoek na die moord op Roodt gaan voort.
"Ons volg steeds leidrade op en sal haar moordenaar opspoor."
06-14-2006, 03:43 AM #780
SA vra Iran om saam te werk
Suid-Afrika het gister ’n beroep op Iran gedoen om dringend met die internasionale gemeenskap saam te werk om die groeiende krisis met sy kernprogramme te ontlont.
Mnr. Aziz Pahad, adjunkminister van buitelandse sake, het by die Uniegebou in Pretoria gesê hy is bekommerd oor stellings van mnr. Mohamed el-Baradei, hoof van die Internasionale Atoomenergie-agentskap (IAEA), dat gesprekke met Iran nie vorder nie.
El-Baradei het eergister in Wene gesê daar is steeds geen duidelikheid oor waarom Iran sommige van sy aktiwiteite onder die dekmantel hou nie. Mnr. Abdul Minty van Suid-Afrika is onder die IAEA-lede wat vandeesweek in Wene hieroor vergader.
Suid-Afrika het sy retoriek oor Iran se kernprogramme die afgelope weke verander. Waar Suid-Afrika eers Iran se reg op tegnologie vir kernkrag beklemtoon het, is daar nou toenemend ’n fokus op Iran se weiering om aan die IAEA onbeperkte toegang tot sy kernaanlegte te gee.
Die jongste diplomatieke krisis oor Iran se kernprogram is ontketen toe die land vroeg vanjaar die IAEA se seëls op sy aanlegte gebreek en uraanverryking hervat het. Iran sê hy wil kernkrag opwek, maar talle lande – onder meer die VSA – glo die land wil kernbomme bou.
Intussen het Iran nog nie gereageer op voorstelle van Duitsland, Brittanje en Frankryk oor ’n diplomatieke oplossing vir die krisis nie.
Dié lande, wat vroeër as die EU-3 met Iran onderhandel het, het glo saam met die VSA, Rusland en China ’n aanloklike aanbod op die tafel gesit. Dit sluit glo groot ekonomiese hulp in – op voorwaarde dat Iran minstens sy uraanverryking staak terwyl onderhandelings voortduur.
Pahad het gister gesê die besonderhede van die EU-3 se voorstel is nog nie bekend nie, maar dat Suid-Afrika by die IAEA-vergadering meer daaroor te wete sal kom. Volgens hom lyk dit asof die EU-3 se plan die regte klimaat kan skep om ’n diplomatieke oplossing vir die kernkrisis te kry.